ფარასი

მინი
ფარასი — ძველი ქალაქი, რომელსაც ისტორიულად სხვადასხვა სახელით – პაჰორასი, ტელ ფარასი ან მარისი მოიხსენიებენ, მდებარეობდა ჩრდილოეთ სუდანში, მეორე ნილოსის ჩანჩქერების ქვემოთ, თანამედროვე ვადი ჰალფას სიახლოვეს. ეს ტერიტორია 1960-იან წლებში ასუანის მაღალი კაშხლის მშენებლობის შედეგად წარმოქმნილი ნასერის ტბის წყალმა დაფარა.Galeria Faras

 ისტორია 
ძვ.წ. II ათასწლეულის პირველ ნახევარში, ნუბიის ეგვიპტიზაციის პროცესისას, ფარასში აშენდა ციხესიმაგრე, რომელიც შემდგომში გადაიზარდა ურბანულ ცენტრად. ფარაონთა XVIII დინასტიის პერიოდში (დაახლოებით ძვ.წ. 1500 წ.), ჰატშეფსუტისა და თუტმოს III-ის მმართველობისას, აქ აშენდა რამდენიმე ტაძარი, რომელთა ნანგრევები დღემდეა შემორჩენილი. ამ პერიოდის მნიშვნელოვანი პიროვნებები ფარასში საკურთხევლებს აშენებდნენ თავისი ფარაონების პატივსაცემად.

ძვ.წ. 300 წლიდან ახ.წ. 300 წლამდე ფარასი მეროეს სამეფოს შემადგენლობაში შედიოდა, რაც ბერძნულ წყაროებში სახელწოდებით პაჰორასი მოიხსენიება. მეროელებმა აქ ააგეს ახალი ციხესიმაგრე. დაახლოებით ახ.წ. 500 წელს ფარასი გახდა ნობადიას სამეფოს დედაქალაქი, ერთ-ერთი სახელმწიფოსი, რომელიც მეროეს დაშლის შედეგად წარმოიშვა. ამ დროის მდიდარი ნეკროპოლიები ფარასის მახლობლად – ბალანასა და კვუსტულის არეალში მდებარეობდა.

543 წელს ბიზანტიის დედოფალი თეოდორას დავალებით კოპტმა მისიონერებმა ფარასი გააქრისტიანეს და დააარსეს ეპისკოპოსობა. ფარასი ქრისტიანულ ეპოქაში იქცა ნუბიის ერთ-ერთ მთავარ რელიგიურ და კულტურულ ცენტრად.

ფარასის ტერიტორია პირველად გათხარეს 1912–1914 წლებში ოქსფორდის უნივერსიტეტის არქეოლოგიურმა ექსპედიციამ. 1960-იან წლებში, ასუანის კაშხლის გამო, დიდი რაოდენობით ძეგლი წყლის ქვეშ აღმოჩენის საფრთხის წინაშე დადგა. ამან განაპირობა ფარასში მასშტაბური არქეოლოგიური სამუშაოები, რომლებიც 1961–1964 წლებში განხორციელდა იუნესკოს ეგიდით, პროფესორ კაზიმიეჟ მიხალოვსკის ხელმძღვანელობით მომუშავე პოლონური ექსპედიციის მიერ. ექსპედიციის დროს აღმოჩნდა ფარაონ თუტმოს III-ის ტაძრის ნაშთები; VIII საუკუნის ბოლოდან ადრეული ქრისტიანული ეპოქის სამნავიანი     ბაზილიკა; მონასტერი, სამეფო სასახლის ნანგრევები, საცხოვრებელი და სამეურნეო ნაგებობები. მნიშვნელოვანი აღმოჩენა იყო ქრისტიანული ხელოვნების 120 ფრესკა (VIII–XII სს.), შესრულებული მშრალ თაბაშირზე. ფრესკები გამოხატავდა წმინდანთა, მეფეთა და ეპისკოპოსთა პორტრეტებს და გამოირჩეოდა ბიზანტიურ-კოპტური სტილისტიკით. გარდა ამისა, აღმოაჩინეს დაახლოებით 200 წარწერა ბერძნულ, კოპტურ და ნუბიურ ენებზე, დაკრძალვის სტელები და ლიტურგიკული ნივთები.

იუნესკოსთან გაფორმებული შეთანხმების საფუძველზე, აღმოჩენილი მასალების ნაწილი – 62 ფრესკა, არქიტექტურული დეტალები და კერამიკის ფრაგმენტები – გადაეცა პოლონურ მხარეს და ამჟამად ინახება ვარშავის ეროვნული მუზეუმის ფარასის გალერეაში. დანარჩენი მასალა განთავსებულია ხარტუმის არქეოლოგიურ მუზეუმში.

 იხილეთ აგრეთვე 

 ფარასის გალერეა

 რესურსები ინტერნეტში 

 ЕГИПТЯНЕ В НУБИИ

 სქოლიო 

კატეგორია:აფრიკის ისტორია